Medialle 24.3.14

**Lakiuudistus vaikeuttaa vastavalmistuneiden vammaisten nuorten työllistymistä**

**Ministeriöiden ohjaukset ristiriitaisia**

Hallitus kokoontuu 24–25.3.2013 kehysriiheen pohtimaan talouden tasapainottamisen keinoja seuraaville vuosille. Vakavassa taloudellisessa tilanteessa työn tekemisen mahdollisuuksia tulisi lisätä, ja kehysriihessä löytää ratkaisuja työurien jatkamiseen. Nykylainsäädäntö ja eri ministeriöiden ristiriitaiset ohjeet haittaavat tällä hetkellä esimerkiksi vammaisten nuorten työllistymistä.

Vuonna 2013 tuli voimaan uudistettu julkinen työvoima- ja yrityslaki, joka yhdisti työharjoittelun, työkokeilun ja työelämävalmennuksen. Tämä uudistus on nostanut tietä pystyyn vammaisten nuorten työllistymisen edessä. Nykyinen laki tulkitaan TE- palveluissa niin, että vastavalmistuneiden ja muiden ammatillisen koulutuksen suorittaneiden työllistymistä tuetaan ensisijaisesti henkilökohtaisella työnvälityksellä, työnhakuvalmennuksella ja rekrytointitukena myönnettävällä palkkatuella.

– Käytännössä lakiuudistus merkitsee sitä, että ammattiin valmistuneet vammaiset nuoret eivät pääse työelämään sisään. Nykylain hengessä rekrytointitukena myönnettävä palkkatuki ei ole tälle ryhmälle oikea tukimuoto. Työn pariin pitäisi päästä työkokeilun kautta ja vasta sitten hakea palkkatukea eriteltyihin tarpeisiin, kertoo Invalidiliiton työllisyys- ja koulutuspoliittinen asiantuntija Sinikka Winqvist.

Ongelman ydin piilee työpajatoiminnassa, joka on aiemmin ollut toimiva väylä vammaisten nuorten työllistymiselle. TE-toimistot eivät hyväksy työpajoja työkokeilupaikoiksi, joten työllistyminen vaikeutuu.

– Paljon puhutun nuorisotakuun toteutumisen tiellä on ministeriöiden välisen yhteistyön puute. Tilanne on nyt se, että kaksi ministeriötä antaa keskenään ristiriitaista ohjausta. Opetus- ja kulttuuriministeriö rahoittaa työpajojen toimintaa ja työ- ja elinkeinoministeriöiden alaiset TE-palvelut eivät ohjaa nuoria työpajoihin työkokeiluun, Winqvist selventää.

Lisätietoja:

Invalidiliitto ry, työllisyys- ja koulutuspoliittinen asiantuntija Sinikka Winqvist, p.044 7650633, sinikka.winqvist@invalidiliitto.fi

Invalidiliitto ry, järjestöpäällikkö Anssi Kemppi, p. 044 7651313 anssi.kemppi@invalidiliitto.fi